Jelaskan Pemberontakan Mejar Jeneral Soedarsono dari Kota Surakarta dalam bahasa melayu

Pada 26 Jun 1946, Perdana Menteri Sutan Syahrir diculik oleh segerombolan  pemberontak di Surakarta yang dipimpin oleh Mejar Jeneral Soedarsono berserta 14 orang awam, antaranya Tan Malaka dari Parti Komunis Indonesia. Syahrir ditahan di sebuah rumah rehat di Paras. Presiden Sukarno sangat marah kerana kejadian ini dan memerintahkan Polis Surakarta supaya menangkap para pimpinan pemberontak. Pada 1 Julai 1946, kesemua 14 orang awam ditangkap dan dikurung di penjara Wirogunan, akan tetapi pada hari keesokannya, tentera Divisi 3 yang diketuai oleh Mejar Jeneral Soedarsono menyerbu penjara tersebut dan membebaskan kesemua mereka.

Presiden Sukarno naik angin mendengar penyerbuan penjara dan memerintahkan Leftenan Kolonel Suharto, pimpinan tentera di Surakarta, supaya menangkap Mejar Jeneral Soedarsono dan pimpinan pemberontak. Bagaimanapun, Suharto menolak perintah ini kerana tidak hendak menangkap orang atasannya sendiri, kecuali mendapat perintah langsung dari pada Ketua Staf Tentera Republik Indonesia, Jeneral Soedirman. Presiden Sukarno sangat marah atas penolakan ini dan menggelar Suharto sebagai perwira keras kepala ("Koppig"). (Selepas menjadi Presiden Republik Indonesia, Suharto mengenang-ngenangkan peristiwa ini dalam buku autobiografinya  "Ucapan, Fikiran dan Tindakan Saya".)

Suharto berpura-pura bersimpati dengan para pemberontak dan menawarkan perlindungan kepada Mejar Jeneral Soedarsono dan 14 orang pemimpinnya di markas rejimen tentera di Wiyoro. Pada malam hari itu, Suharto memujuk Soedarsono dan para pemimpinnya supaya  menghadap Presiden Republik Indonesia di Istana Presiden di Kot Yogyakarta. Secara rahsia, Suharto juga menghubungi pasukan pengawal Presiden dan memberitahu mereka tentang lawatan Soedarsono dan pimpinan pemberontaknya.

Pada 3 Julai 1946, Mejar Jeneral Soedarsono dan pimpinan pemberontaknya ditangkap dekat Istana Presiden oleh pasukan pengawal presiden. Perdana Menteri Syahrir berjaya dibebaskan dan Soedarsono serta pimpinan pemberontak dihukum pemenjaraan. Beberapa bulan kemudian, Soedarsono dan para pemberontaknya diampun oleh Presiden Sukarno dan dibebaskan. Peristiwa ini kini dikenali sebagai Pemberontakan 3 Julai 1946 yang gagal.